অবশেষে বিজিবির অপহৃত নায়েক আবদুর রাজ্জাককে ফেরত দিতে পতাকা বৈঠকে রাজি হয়েছে মিয়ানমার। সাত দিনের টানা কূটনৈতিক তৎপরতা আর বাহিনী পর্যায়ে সিরিজ আলোচনায় গতকাল বিকালে পতাকা বৈঠকের প্রস্তাব-সংক্রান্ত চিঠি পাঠায় দেশটির সীমান্তরক্ষী বাহিনী বিজিপি। বাংলাদেশ তাৎক্ষণিক এতে সাড়া দিয়েছে। বিজিবির একজন কমান্ডারের নেতৃত্বে ৪-৫ সদস্যের প্রতিনিধি দলের নামও প্রস্তাব করা হয়েছে বলে মানবজমিনকে নিশ্চিত করেছেন বাহিনীর মহাপরিচালক মেজর জেনারেল আজিজ আহমদ। বৈঠকটির দিনক্ষণ ঠিক করতে মাঠপর্যায়ে আলোচনা চলছে জানিয়ে মহাপরিচালক আশা প্রকাশ করেন, খুব শিগগির তারা বৈঠকটি আয়োজন করতে পারবেন এবং বিজিপির জিম্মায় থাকা বিজিবি নায়েক রাজ্জাককে কোন রকম শর্ত ছাড়াই তার ব্যক্তিগত অস্ত্র-গোলাবারুদসহ ফেরত নিয়ে আসতে পারবেন। এদিকে গতকাল বিকালে সেগুনবাগিচার পররাষ্ট্র দপ্তরের দায়িত্বশীল কর্মকর্তারা বলছেন, পতাকা বৈঠকের মাধ্যমে তাকে ফেরত দিতে প্রস্তুতি নিচ্ছে মিয়ানমারের বর্ডার গার্ড পুলিশ-বিজিপি। ঢাকাস্থ দেশটির রাষ্ট্রদূত মিও মিন্ট থান দুপুরেই পররাষ্ট্র দপ্তরকে জানিয়েছেন। তিনি এ-ও বলেছেন, রাজ্জাককে কখন, কোথায় কিভাবে হস্তান্তর করা হবে সে বিষয়ে বিজিপি একটি চিঠি পাঠিয়েছে। এখন বিজিবি-বিজিপি’র কমান্ডার পর্যায়ে আলোচনায় বাকি আনুষ্ঠানিকতার দিনক্ষণ ঠিক হবে। কূটনৈতিক সূত্র মতে আগামীকাল মংডুতে পাতাকা বৈঠকটি হতে পারে।